Narodna skupština
19991109

Zahvaljujem. Povodom ovog predloga, razumevajući celokupnu situaciju, koja je oko toga stvorena, ja sam sazvao pre početka sednice sastanak sa šefovima poslaničkih klubova, na kome su bili prisutni predstavnik Socijalističke partije Srbije, predstavnik Srpske radikalne stranke, predstavnik Srpskog pokreta obnove i Jugoslovenske levice, iz jednog jednostavnog razloga. Lično sam protiv formiranja anketnog odbora, jer smatram da ovo nije u nadležnosti Narodne skupštine Srbije i da to predstavlja mešanje Narodne skupštine Srbije u poslove pravosudnih organa. Kao što znate, po Ustavu, mi imamo načelo podele vlasti na zakonodavnu, na izvršnu i na pravosudnu. Sve što ste čuli u obrazloženju potvrđuje da bi anketni odbor trebalo da se bavi istragom i utvrđivanjem činjenica, koje predstavljaju posao istražnih organa. Ali, da to ne bi bilo moje prosuđivanje i moje presuđivanje, molim profesora Ratka Markovića samo da nam objasni šta je nadležnost anketnih odbora, ili anketnog odbora, ili uopšte odbora Narodne skupštine, i da li sam ja u pravu, da će ovo povrediti Ustav? Izvolite profesore.